  Удмуртиысь Кузебай Герд нимо йӧскалык музейлэн пресс-службаез Анжелика Тихонова корреспондент 6+ Ижкарын Кузебай Герд нимо йӧскалык музейын Пионеръёслэн огазеяськонзы кылдэм дырысен 100 ар тырмонлы но инсьӧры Музъемлэсь нырысетӥ спутниксэ лэзем дырысен 65 ар тырмонлы сӥзем «Пионер – значит «Первый!» адӟытон усьтӥськиз. Отчы 1930-тӥ арын «Дась лу» газетын ужасьёсын туала Ува ёросысь пиналъёслы сётэм Горд Знамяез но поттӥзы. Со сярысь ивортодэтъя «Удмуртия» агентстволэн корреспондентэзлы ужъюртысь методист Татьяна Швецова вераз. Ижын пионеръёслэн нырысетӥез огазеяськонзы 1923-тӥ арын кылдӥз. Совето Союзын Граждан ож бере коллективизация кутскиз. « Та туж секыт дыръёс вал, малы ке шуоно гурт куашкамын вал: уг тырмы нянь, уг тырмы сиён, уг тырмо ужась киос. Соин ик пичиос, пиналъёс, егитъёс мӧйыосын ӵош бусые ужаны пото вал. Соин ӵош шуге-леке сюрем пиналъёс туж трос вал, кудъёсызлы юрттыны кулэ вал. Соин ик пионеръёс огназы кылем пересьёслы гинэ уг юртто, соос шуге-леке сюрем пиналъёсты огинэ карыны быгато » Татьяна Швецова, Кузебай Герд нимо йӧскалык музейысь методист Ӵапак со вакытъёсы, 1930-тӥ арын, туала Ува ёросысь Выль Мултан черкогуртысь пиналъёсты колхозъёс кылдытонэ пыриськемзы понна пусйизы. « Выль улонэз лэсьтон ужын чырмыт ужамзы понна «Дась лу» газет Ува ёросысь Выль Мултан гуртысь пиналъёслы сётӥз пионеръёслы кузьым – Горд Знамя. «Дась лу» газет гинэ сое ӧз сёты, Областное бюро коммунистической организации но » Татьяна Швецова, Кузебай Герд нимо йӧскалык музейысь методист Со Горд Знамя али йӧскалык музейлэн фондъёсаз утиське.  Со сяна, адӟытонын пионеръёслэн формазы, дружинаослэн но отрядъёслэн знамяоссы, горнъёссы, барабанъёссы, пионер галстукъёссы луозы. Озьы ик СССР-ысь но ГДР-ысь, Болгариысь, Румыниысь, Чехословакиысь пионеръёслэн значокъёссы. Инсьӧрен тунсыкъяськисьёслы Музъемлэсь нырысетӥ искусственной спутниксэ лэземзы сӥзем арбериос тунсыко потозы. Соос пӧлын нырысетӥ спутникенн, нырысетӥ космонавтэн, усьтэм космосэ потэм нырысетӥ адямиен но мукет суредъёсын значокъёс но маркаос. Озьы ик мылкыд карисьёслы пионеръёс сярысь фильмъёс возьматозы, пионер кырӟанъёс чузъяськозы, пионер кружокъёслэн занятиоссы ортчозы. Тодэ вайытом, Глазкарысь шаертодонъя музейын ватсам дунне технологиосты ужазы кутозы. Тегъёс: Йӧскалыкмузей Ижкар адӟытон Лулчеберет  